പരാതി പരിശോധിക്കാന് ഹൈക്കോടതി ഉത്തരവ് ശ്രീകണ്ഠപുരം: പയ്യാവൂര് പഞ്ചായത്ത് ധനകാര്യ സ്റ്റാന്ഡിംഗ് കമ്മിറ്റി യോഗം ചേരാതെ നിയമവിരുദ്ധമായി പദ്ധതി ഭേദഗതികള്ക്ക് അംഗീകാരം നല്കിയെന്ന യുഡിഎഫ് പരാതി പരിശോധിക്കാന് ഹൈക്കോടതി ഉത്തരവ്. ധനകാര്യ സ്റ്റാന്ഡിംഗ് കമ്മിറ്റി ചേരാതെ നിയമവിരുദ്ധമായി പദ്ധതി ഭേദഗതികള്ക്ക് അംഗീകാരം നല്കിയതിനെതിരെയും വ്യാജ തീരുമാനങ്ങള് മിനുട്സില് രേഖപ്പെടുത്തിയതിനെതിരെയും ധനകാര്യ സ്റ്റാന്ഡിംഗ് കമ്മിറ്റി അംഗങ്ങളായ ടി.പി. അഷ്റഫ്, സിന്ധു ബെന്നി, സിജി തോമസ് എന്നിവര് നല്കിയ ഹര്ജിയിലാണ് കോടതി ഉത്തരവ്. യുഡിഎഫ് അംഗങ്ങള് നല്കിയ പരാതി പരിഗണിച്ചതിന് ശേഷമേ വാര്ഷിക പദ്ധതി ഭേദഗതികള്ക്ക് അംഗീകാരം നല്കാവൂ എന്ന് ഹൈക്കോടതി ഡിപിസി മെമ്ബര് സെക്രട്ടറിയായ കളക്ടര്ക്ക് നിര്ദേശം നല്കി. വാര്ഷിക പദ്ധതി ഭേദഗതിക്ക് തീരുമാനം എടുക്കുന്നതിന് വേണ്ടി കഴിഞ്ഞ 31 നു ചേര്ന്ന പഞ്ചായത്ത് ഭരണസമിതി യോഗത്തില് നടപടി ക്രമം പാലിക്കാതെ പദ്ധതി ഭേദഗതികള് അംഗീകരിക്കുന്നതിനെതിരേ ആറ് യുഡിഎഫ് അംഗങ്ങള് വിയോജനകുറിപ്പ് നല്കുകയും തുടര്ന്ന് സര്ക്കാരിനും ജില്ലാ കളക്ടര്ക്കും പരാതി നല്കുകയും ചെയ്തിരുന്നു. പദ്ധതി ഭേദഗതികള്ക്ക് സാമ്ബത്തിക അനുമതി നല്കേണ്ട ധനകാര്യ സ്റ്റാന്ഡിംഗ് കമ്മിറ്റിക്ക് പകരമായി സ്റ്റിയറിംഗ് കമ്മിറ്റി ചേര്ന്ന് അനുമതി നല്കിയതാണ് പരാതിക്ക് ആധാരം. ഇത് വിവാദമായപ്പോള് സാധൂകരിക്കുന്നതിനുവേണ്ടി വ്യാജതീരുമാനങ്ങള് ഉണ്ടാക്കി മിനുട്സില് എഴുതി ചേര്ത്തുവെന്നും പരാതിയില് പറയുന്നു. സിപിഎം ഭരിക്കുന്ന പഞ്ചായത്തിലെ ധനകാര്യ സ്റ്റാന്ഡിംഗ് കമ്മിറ്റിയിലെ നാല് അംഗങ്ങളില് മൂന്ന് പേരും യുഡിഎഫുകാരാണ്. ധനകാര്യ സ്റ്റാന്ഡിംഗ് കമ്മിറ്റി അംഗങ്ങള് നല്കിയ കേസില് എതിര് കക്ഷികള്ക്ക് നോട്ടീസ് അയക്കാനും ഉത്തരവിട്ടിട്ടുണ്ട്.